  Руслан Нуриахметов Анжелика Тихонова корреспондент Удмуртиын «Мынам песянае» («Моя бабушка») элькун конкурсэ куриськонъёсты кутыны кутскизы. Ужрад элькун праздниклы – Песянайлэн нуналэзлы – сӥземын но Россиын Калыкъёслэн лулчеберет кылёсбурзылэн арез но Удмуртиын Дышетонлэн арез улсын радъяське. Со сярысь Калык творчествоя элькун юртлэн пресс-службаез ивортӥз. Вожвылъяськонэ Удмуртиын улӥсь пӧртэм йӧслыкъёсысь мыло-кыдо песянайёс пыриськыны быгато. Соослэн ӧжытсэ куинь нуноксы луыны кулэ. Конкурс кык люкетэн ортчоз. Нырысетӥез – быръён. Со улсын 18-тӥ оштолэзёзь Калык творчествоя элькун юртэ (Ижкар, Коммунаръёслэн ульчазы, 363) куриськон но песянаен тодматӥсь портфолио ыстоно. Финалэ потӥсьёсты радъясьёс 25-тӥ оштолэзёзь быръёзы. Кыкетӥ люкетэз улсын дышетонъёс но финал ортчозы. Песянайёсты ивортодэтъя но герӟетъя технологиосты ужазы кутыны но туала пиналъёсты визьноданы дышетозы. Финал 26-тӥ куартолэзе – Песянайлэн нуналаз – Ижкарын ортчоз Песянайёс асэнызы тодматозы, пӧртэм юанъёслы вакчи валэктонъёс сётозы но творческой номер возьматозы. Пусъём, туэ «Мынам песянае» вожвылъяськон улсын туспуктэмъёсъя конкурс но ортчоз. Со 15-тӥ куартолэзёзь кыстӥськоз. Мылкыд карисьёс таӵе номинациосъя ужъёссэс ыстыны быгато: «Самая богатая бабушка» (нунокъёсын узыр песянаез возьматӥсь туспуктэмъёс); «Самая деловая бабушка»; «Самая модная бабушка»; «Ба!» (песянайёслэсь вормонъёссэс возьматӥсь туспуктэмъёс); «Бабушка рядышком с дедушкой» (песянай-песятайёслэн ӵошен туспуктэмъёссы); «IT - бабушка» (песянайёслэн IT-технологиосты тодэмзэс возьматӥсь туспуктэмъёс); «Мой дед» (песятайёслэн нунокъёсынызы, ужзэс, тунсыкъяськонъёссэс, быгатонлыкъёссэс возьматӥсь туспуктэмъёссы). Вожвылъяськонъёслэн куронъёсынызы пыр-почгес чӧлсконпусъя тодматскыны луэ. Пусъём, вожвылъяськонэз «Культура» йӧскалык ӵектос улсын Калык творчествоя элькун юрт но «Известия Удмуртской Республики» газет радъяло. Тегъёс: Удмуртия арлыдоос Песянайлэннуналэз Ижкар Мерлык  